Komission asetus (EY) N:o 849/2001,
annettu 30 päivänä huhtikuuta 2001,
persikoiden ja nektariinien markkinointivuoden 2001-2002 yhteisön markkinoiltapoistamiskorvauksen alentamisesta markkinointivuodeksi 2000-2001 vahvistetun interventiokynnyksen ylittymisen vuoksi
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 718/2001(2), ja erityisesti sen 27 artiklan 1 ja 2 kohdan,
sekä katsoo seuraavaa:
(1) Komission asetuksessa (EY) N:o 931/2000(3) vahvistettiin persikoiden interventiokynnykseksi 238200 tonnia ja nektariinien interventiokynnykseksi 83200 tonnia markkinointivuonna 2000-2001. Mainitun komission asetuksen 3 artiklan mukaan siinä tapauksessa, että persikoiden ja nektariinien markkinoilta interventioon poistettu määrä ylittää 1 päivän maaliskuuta 2000 ja 28 päivän helmikuuta 2001 välisenä aikana niille vahvistetun kynnyksen, asetuksen (EY) N:o 2200/96 liitteessä V mainittua yhteisön markkinoiltapoistamiskorvausta alennetaan markkinointivuonna 2001-2002 suhteutettuna siihen, kuinka suuri ylitys on kyseisen kynnyksen laskentaperusteena olevaan tuotantoon nähden.
(2) Jäsenvaltioiden toimittamien tietojen mukaan markkinoilta poistettiin markkinointivuonna 2000-2001 251515 tonnia persikoita ja 117961 tonnia nektariineja.
(3) Edellä olevan perusteella asetuksessa (EY) N:o 2200/96 markkinointivuodeksi 2001-2002 vahvistettua yhteisön markkinoiltapoistamiskorvausta on alennettava persikoiden osalta 0,57 prosenttia ja nektariinien osalta 4,18 prosenttia.
(4) Asetuksen (EY) N:o 931/2000 3 artiklassa säädetään, että interventiokynnyksen ylittymisen seurauksia sovelletaan seuraavana markkinointivuonna. Edellä mainitulla tavalla alennettua yhteisön markkinoiltapoistamiskorvausta on sen vuoksi tarpeen soveltaa markkinointivuonna 2001-2002 persikoiden ja nektariinien osalta.
(5) Tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Yhteisön markkinoiltapoistamiskorvaukset vahvistetaan markkinointivuodeksi 2001-2002 seuraavasti:
- 11,65 euroa 100 nettokilogrammalta persikoita,
- 13,33 euroa 100 nettokilogrammalta nektariineja.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 30 päivänä huhtikuuta 2001.